CELEX: 52021PC0651
Language: mt
Date: 2021-10-27
Title: Proposta għal DEĊIŻJONI TAL-KUNSILL dwar il-pożizzjoni li għandha tittieħed f’isem l-Unjoni Ewropea fil-Kumitat Konġunt stabbilit bl-Artikolu 63(1) tal-Ftehim Ewro-Mediterranju ta’ Assoċjazzjoni Interim dwar il-kummerċ u l-kooperazzjoni bejn il-Komunità Ewropea, minn naħa, u l-Organizzazzjoni għal-Liberalizzazzjoni tal-Palestina (PLO) għall-benefiċċju tal-Awtorità Palestinjana tax-Xatt tal-Punent u l-Medda ta’ Gaża, min-naħa l-oħra

IL-KUMMISSJONI EWROPEA
            Brussell, 27.10.2021
            COM(2021) 651 final
            2021/0335(NLE)
            
            Proposta għal
            DEĊIŻJONI TAL-KUNSILL
            dwar il-pożizzjoni li għandha tittieħed f’isem l-Unjoni Ewropea fil-Kumitat Konġunt stabbilit bl-Artikolu 63(1) tal-Ftehim Ewro-Mediterranju ta’ Assoċjazzjoni Interim dwar il-kummerċ u l-kooperazzjoni bejn il-Komunità Ewropea, minn naħa, u l-Organizzazzjoni għal-Liberalizzazzjoni tal-Palestina (PLO) għall-benefiċċju tal-Awtorità Palestinjana tax-Xatt tal-Punent u l-Medda ta’ Gaża, min-naħa l-oħra
            
               
         
         
            
               MEMORANDUM TA’ SPJEGAZZJONI
            
            
               1.Suġġett tal-proposta 
            
            
               Din il-proposta tikkonċerna d-deċiżjoni li tistabbilixxi l-pożizzjoni li għandha tittieħed f’isem l-Unjoni fil-Kumitat Konġunt bejn l-Unjoni Ewropea u l-PLO (“il-Kumitat Konġunt”) b’rabta mal-adozzjoni prevista ta’ deċiżjoni dwar l-estensjoni tal-emendi temporanji previsti fil-Punt A tal-Iskambju ta’ Ittri bejn l-Unjoni Ewropea, minn naħa waħda, u l-Awtorità Palestinjana tax-Xatt tal-Punent u l-Medda ta’ Gaża, min-naħa l-oħra.
            
            
               2.Kuntest tal-proposta
            
            
               2.1.Il-Ftehim Ewro-Mediterranju ta’ Assoċjazzjoni Interim 
            
            
               Il-Ftehim Ewro-Mediterranju ta’ Assoċjazzjoni Interim dwar il-kummerċ u l-kooperazzjoni bejn il-Komunità Ewropea, minn naħa waħda, u l-Organizzazzjoni għal-Liberazzjoni tal-Palestina (PLO) għall-benefiċċju tal-Awtorità Palestinjana tax-Xatt tal-Punent u l-Medda ta' Gaża, min-naħa l-oħra (il-“Ftehim ta’ Assoċjazzjoni Interim”) għandu l-għan li jippromwovi l-kummerċ u l-investiment u r-relazzjonijiet ekonomiċi armonjużi bejn il-Partijiet u b’hekk irawwem l-iżvilupp ekonomiku sostenibbli tagħhom. Il-Ftehim daħal fis-seħħ fl-1 ta’ Lulju 1997.
            
            
               2.2.Il-Kumitat Konġunt bejn l-Unjoni Ewropea u l-PLO 
            
            
               Il-Kumitat Konġunt bejn l-Unjoni Ewropea u l-PLO (“il-Kumitat Konġunt”) għandu s-setgħa li jieħu deċiżjonijiet fil-każijiet previsti fil-Ftehim ta’ Assoċjazzjoni Interim kif ukoll f’każijiet oħra meħtieġa sabiex jintlaħqu l-għanijiet stabbiliti fil-Ftehim ta’ Assoċjazzjoni Interim. Il-Kumitat Konġunt jaġixxi bi ftehim reċiproku bejn l-Unjoni u l-Awtorità Palestinjana.
            
            
               2.3.Il-Ftehim fil-forma ta' Skambju ta' ittri
            
            
               L-iffirmar tal-Ftehim fil-forma ta’ Skambju ta’ Ittri bejn l-Unjoni Ewropea, minn naħa, u l-Awtorità Palestinjana tax-Xatt tal-Punent u l-Medda ta’ Gaża, min-naħa l-oħra, li jipprovdi aktar liberalizzazzjoni għal prodotti agrikoli, prodotti agrikoli pproċessati u ħut u prodotti tas-sajd u li jemenda l-Ftehim Ewro-Mediterranju ta’ Assoċjazzjoni Interim dwar kummerċ u kooperazzjoni bejn il-Komunità Ewropea, minn naħa, u l-Organizzazzjoni għal-Liberazzjoni tal-Palestina (PLO) għall-benefiċċju tal-Awtorità Palestinjana tax-Xatt tal-Punent u l-Medda ta’ Gaża, min-naħa l-oħra (“il-Ftehim fil-forma ta' Skambju ta' Ittri”) għandu l-għan li jilliberalizza ulterjorment il-kummerċ fil-prodotti agrikoli, il-prodotti agrikoli pproċessati u l-ħut u l-prodotti tas-sajd u jemenda l-Ftehim ta’ Assoċjazzjoni Interim. Il-Ftehim fil-forma ta' Skambju ta' Ittri daħal fis-seħħ fl-1 ta’ Jannar 2012.
            
            
               Il-punt C, il-paragrafu 1(a) tal-Ftehim fil-forma ta’ Skambju ta’ Ittri jawtorizza lill-Kumitat Konġunt jestendi b’deċiżjoni l-emendi temporanji għal perjodu addizzjonali. Mill-Kumitat Konġunt fl-10 ta’ Diċembru 2020, il-Partijiet esprimew l-intenzjoni tagħhom li jestendu l-emendi temporanji.
            
            
               2.4.L-att previst tal-Kumitat Konġunt
            
            
               Il-Kumitat Konġunt jeħtieġlu jadotta deċiżjoni dwar l-estensjoni tal-Ftehim fil-forma ta’ Skambju ta’ Ittri b’10 snin (“l-att previst”).
            
            
               Il-ħtieġa li jiġi promoss l-iżvilupp ekonomiku u soċjali fix-Xatt tal-Punent u l-Medda ta’ Gaża għadha teżisti. Dan huwa partikolarment il-każ wara vjolenza reċenti f’Gaża u madwarha. Il-promozzjoni tal-iżvilupp ekonomiku u soċjali fix-Xatt tal-Punent u l-Medda ta’ Gaża tista’ tikkontribwixxi għat-tisħiħ tal-istabbiltà politika fir-reġjun. Il-Ftehim fil-forma ta' Skambju ta' Ittri kien ġie konkluż oriġinarjament għal perjodu ta’ għaxar snin. Fid-dawl tat-tbatija ekonomika persistenti fix-Xatt tal-Punent u l-Medda ta’ Gaża u sabiex jiġu massimizzati l-istabbiltà u l-affidabbiltà tal-ippjanar, estensjoni tal-Ftehim fil-forma ta’ Skambju ta’ Ittri b’10 snin oħra tkun l-aktar effettiva. Għalhekk, l-għan tal-att previst huwa li jestendi l-liberalizzazzjoni temporanja għall-kummerċ ta’ prodotti agrikoli, prodotti agrikoli pproċessati u ħut u prodotti tas-sajd għal 10 snin addizzjonali. 
            
            
               L-att previst se jsir vinkolanti għall-partijiet f’konformità mal-Artikolu 63(2) tal-Ftehim ta’ Assoċjazzjoni Interim. 
            
            
               3.Il-pożizzjoni li għandha tittieħed f’isem l-Unjoni
            
            
               Il-pożizzjoni li għandha tittieħed f’isem l-Unjoni hija l-adozzjoni tal-abbozz ta’ deċiżjoni tal-Kumitat Konġunt, li huwa mehmuż bħala Anness. 
            
            
               4.Bażi ġuridika
            
            
               4.1.Bażi ġuridika proċedurali
            
         
         
            
               4.1.1.Prinċipji
            
            
               L-Artikolu 218(9) tat-Trattat dwar il-Funzjonament tal-Unjoni Ewropea (TFUE) jipprevedi deċiżjonijiet li jistabbilixxu “l-pożizzjonijiet li għandhom jiġu adottati f’isem l-Unjoni f’sede stabbilita fi ftehim, meta dik is-sede tintalab tadotta atti li jkollhom effetti legali, sakemm dawn ma jkunux atti li jissupplimentaw jew jemendaw il-qafas istituzzjonali tal-ftehim.”
            
            
               Il-kunċett ta’ “atti li jkollhom effetti legali” jinkludi atti li għandhom effetti legali bis-saħħa ta’ regoli tad-dritt internazzjonali li jirregolaw is-sede inkwistjoni. 
            
            
               4.1.2.Applikazzjoni għall-każ preżenti
            
            
               Il-Kumitat Konġunt huwa korp imwaqqaf permezz ta’ ftehim internazzjonali. Dan ġie stabbilit bl-Artikolu 63 tal-Ftehim ta’ Assoċjazzjoni Interim.
            
            
               L-att li l-Kumitat Konġunt huwa mitlub jadotta se jkun vinkolanti skont id-dritt internazzjonali f’konformità mal-Artikolu 63(2) tal-Ftehim ta’ Assoċjazzjoni Interim u għalhekk jikkostitwixxi att li għandu effetti legali. 
            
            
               Id-deċiżjoni prevista la tissupplimenta u lanqas ma temenda l-qafas istituzzjonali tal-Ftehim.
            
            
               Għaldaqstant, il-bażi ġuridika proċedurali għad-deċiżjoni proposta hija l-Artikolu 218(9) TFUE.
            
            
               4.2.Bażi ġuridika sostantiva
            
            
               4.2.1.Prinċipji
            
            
               Il-bażi ġuridika sostantiva għal deċiżjoni skont l-Artikolu 218(9) TFUE tiddependi primarjament mill-objettiv u mill-kontenut tal-att previst li tittieħed pożizzjoni f’isem l-Unjoni fir-rigward tiegħu. Jekk l-att previst ikollu żewġ għanijiet jew żewġ komponenti, u jekk wieħed minn dawk l-għanijiet jew minn dawk il-komponenti jkun jista’ jiġi identifikat bħala dak ewlieni, filwaqt li l-ieħor ikun sempliċement inċidentali, id-Deċiżjoni skont l-Artikolu 218(9) TFUE trid tissejjes fuq bażi ġuridika sostantiva waħda, jiġifieri dik mitluba mill-għan jew mill-komponent ewlieni jew predominanti.
            
            
               4.2.2.Applikazzjoni għall-każ preżenti
            
            
               L-objettiv ewlieni u l-kontenut tal-att previst jirrigwardaw il-kummerċ ta’ merkanzija u għalhekk huma koperti bis-sħiħ mill-kamp ta’ applikazzjoni tal-politika kummerċjali komuni stabbilita fl-Artikolu 207 TFUE. Is-setgħa biex jiġu konklużi ftehimiet internazzjonali hija stabbilita fil-paragrafu 4, l-ewwel subparagrafu ta’ dak l-Artikolu.
            
            
               Għalhekk, il-bażi ġuridika sostantiva tad-deċiżjoni proposta hija l-Artikolu 207(4), l-ewwel subparagrafu tat-TFUE.
            
            
               4.3.Konklużjoni
            
            
               Jenħtieġ li l-bażi ġuridika tad-deċiżjoni proposta tkun l-ewwel sub-paragrafu tal-Artikolu 207(4) TFUE, flimkien mal-Artikolu 218(9) tat-TFUE.
            
            
               5.Pubblikazzjoni tal-att previst
            
            
               Billi l-att tal-Kumitat Konġunt se jemenda l-Ftehim fil-forma ta' Skambju ta' Ittri, jixraq li dan jiġi ppubblikat f’Il-Ġurnal Uffiċjali tal-Unjoni Ewropea wara l-adozzjoni tiegħu.
            
            
               2021/0335 (NLE)
            
            
               Proposta għal
            
         
         
            
               DEĊIŻJONI TAL-KUNSILL
            
            
               dwar il-pożizzjoni li għandha tittieħed f’isem l-Unjoni Ewropea fil-Kumitat Konġunt stabbilit bl-Artikolu 63(1) tal-Ftehim Ewro-Mediterranju ta’ Assoċjazzjoni Interim dwar il-kummerċ u l-kooperazzjoni bejn il-Komunità Ewropea, minn naħa, u l-Organizzazzjoni għal-Liberalizzazzjoni tal-Palestina (PLO) għall-benefiċċju tal-Awtorità Palestinjana tax-Xatt tal-Punent u l-Medda ta’ Gaża, min-naħa l-oħra
            
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 207(4), l-ewwel subparagrafu, flimkien mal-Artikolu 218(9) tiegħu,
            
            
               Wara li kkunsidra l-proposta tal-Kummissjoni Ewropea,
            
            
               Billi:
            
            
               (1)Il-Ftehim ta’ Assoċjazzjoni Ewro-Mediterranju Interim, dwar kummerċ u kooperazzjoni bejn il-Komunità Ewropea minn naħa, u l-Organizzazzjoni għal-Liberazzjoni tal-Palestina (PLO) għall-benefiċċju tal-Awtorità Palestinjana tax-Xatt tal-Punent u l-Medda ta’ Gaża, min-naħa l-oħra (“il-Ftehim”) ġie konkluż mill-Unjoni permezz tad-Deċiżjoni tal-Kunsill tat-2 ta’ Ġunju 1997
                  1
                u daħal fis-seħħ fl-1 ta’ Lulju 1997.
            
            
               (2)L-Artikolu 63 tal-Ftehim ta’ Assoċjazzjoni Interim stabbilixxa Kumitat Konġunt bis-setgħa li jieħu deċiżjonijiet vinkolanti fil-każijiet previsti fil-Ftehim ta’ Assoċjazzjoni Interim. 
            
            
               (3)L-iffirmar tal-Ftehim fil-forma ta’ Skambju ta’ Ittri bejn l-Unjoni Ewropea, minn naħa, u l-Awtorità Palestinjana tax-Xatt tal-Punent u l-Medda ta’ Gaża, min-naħa l-oħra, li jipprovdi aktar liberalizzazzjoni għal prodotti agrikoli, prodotti agrikoli pproċessati u ħut u prodotti tas-sajd u li jemenda l-Ftehim ta’ Assoċjazzjoni Interim (il-“Ftehim fil-forma ta' Skambju ta' Ittri”) ġie konkluż mill-Unjoni bid-Deċiżjoni tal-Kunsill tal-20 ta’ Ottubru 2011
                  2
                u daħal fis-seħħ fl-1 ta’ Jannar 2012. L-emendi temporanji għall-Ftehim ta’ Assoċjazzjoni Interim se jintemmu fil-31 ta’ Diċembru 2021.
            
            
               (4)Skont il-Punt C, il-paragrafu 1(a) tal-Ftehim fil-forma ta’ Skambju ta’ Ittri, il-Kumitat Konġunt stabbilit mill-Ftehim ta’ Assoċjazzjoni Interim jista’ jadotta estensjoni tal-emendi temporanji tal-Ftehim ta’ Assoċjazzjoni Interim permezz tal-Ftehim fil-forma ta’ Skambju ta’ Ittri.
            
            
               (5)Il-ħtieġa li jiġi promoss l-iżvilupp ekonomiku u soċjali fix-Xatt tal-Punent u l-Medda ta’ Gaża għadha teżisti. Dan huwa partikolarment il-każ wara vjolenza reċenti f’Gaża u madwarha. Il-promozzjoni tal-iżvilupp ekonomiku u soċjali fix-Xatt tal-Punent u l-Medda ta’ Gaża tista’ tikkontribwixxi għat-tisħiħ tal-istabbiltà politika fir-reġjun. Il-Ftehim fil-forma ta' skambju ta' ittri kien ġie konkluż oriġinarjament għal perjodu ta’ għaxar snin. Fid-dawl tat-tbatija ekonomika persistenti fix-Xatt tal-Punent u l-Medda ta’ Gaża u sabiex jiġu massimizzati l-istabbiltà u l-affidabbiltà tal-ippjanar, estensjoni tal-Ftehim fil-forma ta’ Skambju ta’ Ittri b’10 snin oħra tkun l-aktar effettiva. Huwa għalhekk xieraq li l-emendi temporanji jiġu estiżi għal 10 snin addizzjonali.
            
            
               (6)Il-Kumitat Konġunt jeħtieġlu jadotta deċiżjoni dwar l-estensjoni tal-emendi temporanji għall-Ftehim fil-forma ta’ Skambju ta’ Ittri b’għaxar snin.
            
            
               (7)Jixraq li tiġi stabbilita l-pożizzjoni li għandha tittieħed f’isem l-Unjoni fil-Kumitat Konġunt, billi d-Deċiżjoni se tkun vinkolanti fuq l-Unjoni,
            
            
               ADOTTA DIN ID-DEĊIŻJONI:
            
            
               Artikolu 1
            
            
               Il-pożizzjoni li għandha tittieħed f’isem l-Unjoni fil-Kumitat Konġunt għandha tkun ibbażata fuq l-abbozz ta’ deċiżjoni tal-Kumitat Konġunt mehmuż ma’ din id-Deċiżjoni.
            
            
               Artikolu 2
            
            
               Din id-Deċiżjoni hija indirizzata lill-Kummissjoni.
            
            
               Magħmul fi Brussell,
            
            
               
                     Għall-Kunsill
               
            
         
         
            
               
                     Il-President
               
            
         
         
            
                  
                     (1)
                  
                        ĠU L 187, 16.7.1997, p. 1.
               
               
                  
                     (2)
                  
                        ĠU L 328, 10.12.2011, p. 5.
               
            
      
    ---documentbreak--- 
      
         
               IL-KUMMISSJONI EWROPEA
            Brussell, 27.10.2021
            COM(2021) 651 final
            
            ANNESS
            tal-
            Proposta għal Deċiżjoni tal-Kunsill
            dwar il-pożizzjoni li għandha tittieħed f’isem l-Unjoni Ewropea fil-Kumitat Konġunt stabbilit bl-Artikolu 63(1) tal-Ftehim Ewro-Mediterranju ta’ Assoċjazzjoni Interim dwar il-kummerċ u l-kooperazzjoni bejn il-Komunità Ewropea, minn naħa, u l-Organizzazzjoni għal-Liberalizzazzjoni tal-Palestina (PLO) għall-benefiċċju tal-Awtorità Palestinjana tax-Xatt tal-Punent u l-Medda ta’ Gaża, min-naħa l-oħra
            
               
         
         
            
            
               DEĊIŻJONI Nru [...] TAL-
            
            
               KUMITAT KONĠUNT BEJN L-UNJONI EWROPEA U L-PLO
            
            
               ta’ [...]
            
            
               dwar l-estensjoni tal-emendi temporanji previsti mill-Punt A tal-Iskambju ta’ Ittri bejn l-Unjoni Ewropea, minn naħa, u l-Awtorità Palestinjana tax-Xatt tal-Punent u l-Medda ta’ Gaża, min-naħa l-oħra
            
            
               IL-KUMITAT KONĠUNT BEJN L-UNJONI EWROPEA U L-PLO, 
            
            
               Wara li kkunsidra l-Ftehim ta’ Assoċjazzjoni Ewro-Mediterranju Interim, dwar kummerċ u kooperazzjoni bejn il-Komunità Ewropea minn naħa, u l-Organizzazzjoni għal-Liberazzjoni tal-Palestina (PLO) għall-benefiċċju tal-Awtorità Palestinjana tax-Xatt tal-Punent u l-Medda ta’ Gaża, min-naħa l-oħra (il-“Ftehim ta’ Assoċjazzjoni Interim”), iffirmat Brussell fl-24 ta’ Frar 1997, u b’mod partikolari l-Artikolu 63, il-paragrafu 2 tiegħu, u 
            
            
               Wara li kkunsidra l-Iskambju ta’ Ittri bejn l-Unjoni Ewropea, minn naħa, u l-Awtorità Palestinjana tax-Xatt tal-Punent u l-Medda ta’ Gaża, min-naħa l-oħra, li jipprovdi aktar liberalizzazzjoni għal prodotti agrikoli, prodotti agrikoli pproċessati u ħut u prodotti tas-sajd u li jemenda l-Ftehim Ewro-Mediterranju ta’ Assoċjazzjoni Interim dwar kummerċ u kooperazzjoni bejn il-Komunità Ewropea, minn naħa, u l-Organizzazzjoni għal-Liberazzjoni tal-Palestina (PLO) għall-benefiċċju tal-Awtorità Palestinjana tax-Xatt tal-Punent u l-Medda ta’ Gaża, min-naħa l-oħra (“il-Ftehim fil-forma ta’ Skambju ta’ Ittri”) iffirmat fit-13 ta’ April 2011, u b’mod partikolari l-paragrafu 1.(a) tal-punt C tiegħu,
            
            
               Billi: 
            
            
               1.Il-paragrafu 1 tal-Artikolu 63 tal-Ftehim ta’ Assoċjazzjoni Interim jagħti lill-Kumitat Konġunt bejn l-Unjoni Ewropea u l-PLO (“il-Kumitat Konġunt”) is-setgħa li jieħu deċiżjonijiet fil-każijiet previsti fil-Ftehim kif ukoll f’każijiet oħra meħtieġa sabiex jintlaħqu l-għanijiet stabbiliti fil-Ftehim.
            
            
               2.Il-paragrafu 1(a) tal-punt C tal-Ftehim fil-forma ta’ Skambju ta’ Ittri jipprevedi li l-Kumitat Konġunt jista’ jiddeċiedi dwar estensjoni tal-emendi temporanji previsti fil-Punt A tal-Ftehim fil-forma ta’ Skambju ta’ Ittri.
            
            
               3.L-iskadenza għall-adozzjoni ta’ tali deċiżjoni mill-Kumitat Konġunt ġie ffissat biex jippermetti lill-operaturi jadattaw ruħhom għas-sitwazzjoni l-ġdida u ma taffettwax is-setgħat tal-Kumitat Konġunt bħala tali. Fl-2020, iż-żewġ Partijiet kienu diġà indikaw l-intenzjoni tagħhom li jkomplu bl-emendi temporanji għal perjodu ieħor ta’ għaxar snin.
            
            
               4.L-Artikolu 10 tar-Regoli ta’ Proċedura tal-Kumitat Konġunt jipprevedi l-possibbiltà li jittieħdu deċiżjonijiet permezz ta’ proċedura bil-miktub bejn is-sessjonijiet jekk iż-żewġ Partijiet jaqblu li jsir hekk.
            
            
               ADOTTA DIN ID-DEĊIŻJONI: 
            
            
               Artikolu 1
            
            
               L-emendi temporanji previsti fil-Punt A tal-Iskambju ta’ Ittri bejn l-Unjoni Ewropea, minn naħa, u l-Awtorità Palestinjana tax-Xatt tal-Punent u l-Medda ta’ Gaża, min-naħa l-oħra, li jipprovdi aktar liberalizzazzjoni għal prodotti agrikoli, prodotti agrikoli pproċessati u ħut u prodotti tas-sajd u li jemenda l-Ftehim Ewro-Mediterranju ta’ Assoċjazzjoni Interim dwar kummerċ u kooperazzjoni bejn il-Komunità Ewropea, minn naħa, u l-Organizzazzjoni għal-Liberazzjoni tal-Palestina (PLO) għall-benefiċċju tal-Awtorità Palestinjana tax-Xatt tal-Punent u l-Medda ta’ Gaża, min-naħa l-oħra, għandu japplika għal perjodu addizzjonali ta’ għaxar snin. 
            
            
               Artikolu 2
            
            
               1.Din id-Deċiżjoni għandu jkollha effetti legali mill-jum tal-adozzjoni u għandha tapplika mill-1 ta’ Jannar 2022 [l-ewwel jum wara d-data tat-tmiem tal-miżura temporanja inizjali].
            
            
               2.Din id-Deċiżjoni għandha titfassal fil-lingwi uffiċjali tal-Partijiet fil-Ftehim, b’kull wieħed minn dawn it-testi jkun ugwalment awtentiku.
            
         
         
            
               Magħmul fi [...] 
            
            
               Għall-Kumitat Konġunt 
            
            
               Il-President